TARYBOS REGLAMENTAS (EB) Nr. 1623/2006
2006 m. spalio 17 d.
panaikinantis Reglamentą (EB) Nr. 7/2005, nustatantį autonomines ir pereinamojo laikotarpio priemones dėl Bendrijos tarifinės kvotos atidarymo tam tikriems žemės ūkio produktams, kurių kilmės šalis yra Šveicarija
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Po 2004 m. gegužės 1 d. Europos Sąjungos plėtros Bendrija ir Šveicarija susitarė adaptuoti tarifines nuolaidas, nustatytas 1999 m. birželio 21 d. Europos bendrijos ir Šveicarijos Konfederacijos susitarimu dėl prekybos žemės ūkio produktais (1) (toliau - Susitarimas), įsigaliojusiu 2002 m. birželio 1 d. Pirmiausia jos susitarė iš dalies pakeisti Susitarimo 1 ir 2 priedus, kuriuose nurodytos nuolaidos, siekdamos išplėsti galiojančią muitu neapmokestinamą Bendrijos tarifinę kvotą įtraukiant naują produktą - salotinę trūkažolę (KN kodas 0705 21 00).
(2)
Kol įsigalios oficialus dalinis pakeitimas, Bendrija ir Šveicarija susitarė, kad reikia numatyti adaptuotų nuolaidų taikymą nuo 2004 m. gegužės 1 d. kaip autonominę pereinamojo laikotarpio priemonę.
(3)
Siekiant užtikrinti, kad nuo 2004 m. gegužės 1 d. būtų galima pasinaudoti kvota produktams, kurių KN kodas yra 0705 21 00, 2004 m. gruodžio 13 d. Tarybos reglamentu (EB) Nr. 7/2005, nustatančiu autonomines ir pereinamojo laikotarpio priemones dėl Bendrijos tarifinės kvotos atidarymo tam tikriems žemės ūkio produktams, kurių kilmės šalis yra Šveicarija (2), pereinamuoju laikotarpiu buvo numatyta nauja autonominė Bendrijos tarifinė kvota, taikoma tik šiems produktams.
(4)
Susitarimo su pakeitimais, padarytais Žemės ūkio jungtinio komiteto, įsteigto Europos bendrijos iš Šveicarijos Konfederacijos susitarimu dėl prekybos žemės ūkio produktais, 2005 m. gruodžio 19 d. Sprendimu Nr. 3/2005 dėl 1 ir 2 priedų atnaujinimo (3) po Europos Sąjungos plėtros, 2 priede yra nustatytos tarifinės kvotos, kurios buvo išplėstos įtraukiant produktus, kurių KN kodas yra 0705 21 00.
(5)
Susitarimo 2 priedas yra įgyvendinamas 2006 m. spalio 31 d. Komisijos reglamentu (EB) Nr. 1630/2006, iš dalies keičiančiu Komisijos reglamentą (EB) Nr. 933/2002 dėl tarifinių kvotų tam tikriems Šveicarijos kilmės žemės ūkio produktams taikymo ir tvarkymo (4), ir kuris įsigalioja 2006 m. rugsėjo 1 d.
(6)
Reglamentas (EB) Nr. 7/2005 turėtų būti panaikintas nuo tos pačios dienos,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 7/2005 panaikinamas.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2006 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2006 m. spalio 17 d.